**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.03.2023, ora 08.00 – 03.03.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.03.2023, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis în data de 02.03.2023, la ora 09:45, atenţionarea hidrologică nr. 22, valabilă în intervalul 02.03.2023, ora 10:00-03.03.2023, ora 24:00, vizând menţinerea nivelurilor peste COTELE DE APĂRARE ca urmare a cedării apei din stratul de zăpadă şi propagării, astfel:**

**-COD GALBEN-posibile depăşiri ale COTELOR DE ATENŢIE** pe râurile din bazinele hidrografice: Crasna – sector aval S.H. Craidorolţ **(judeţul Satu Mare)**, Crişul Alb – sector aval S.H. Vaţa de Jos **(judeţele: Hunedoara şi Arad)**, Bega Veche – curs superior, Timiş – sector aval S.H. Şag, Bârzava – sector aval S.H. Gătaia şi Moraviţa – curs inferior **(judeţul Timiş)**.

Această atenţionarehidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***ARAD, HUNEDOARA, SATU MARE şi TIMIŞ*** *(4 prefecturi)* ***– COD GALBEN.***

**Debitele au fost în general în scădere**, exceptând cursurile mijlocii și inferioare ale Crișurilor, unde au fost în ușoară creștere datorită propagării.

Pe râurile din bazinele hidrografice: Vedea, Bârlad, bazinele inferioare ale Jiului, Oltului, Argeșului, Ialomiței, pe afluenții Prutului și pe cele din Dobrogea debitele au fost staționare.

**Se situează peste:**

-**COTA DE INUNDAȚIE** râul Crasna la stația hidrometrică Domănești (500+4)-jud. SM, (sector îndiguit),

-**COTELE DE ATENȚIE** râurile la stațiile hidrometrice: Crasna-Berveni (490+86)-jud. SM, Crișul Alb-Vața de Jos (350+26)-jud. HD, Crișul Alb-Gurahonț (150+17)-jud. AR, Crișul Alb-Chișineu Criș (600+77)-jud. AR, Cigher-Chier (300+48)-jud. AR, Bega Veche-Pișchia (100+21)-jud. TM, Timiș-Grăniceri (600+172)-jud. TM și Bârzava – Partoș (50+94)-jud. TM.

Debitele se situează în general la valori în jurul și peste mediile multianuale lunare, exceptând râurile din bazinele inferioare ale Jiului, Oltului, Ialomiței, bazinele mijlocii și inferioare ale Argeșului, Buzăului și Prutului, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Vedea, Bârlad și Jijia.

**Debitele vor fi în scădere**, exceptând râurile din bazinele hidrografice: Jiu, Vedea, Argeș, Ialomița, Bârlad, afluenții Oltului inferior, afluenții Prutului și pe cele din Dobrogea, unde vor fi staționare.

Ca urmare a cedării apei din stratul de zăpadă se pot înregistra creșteri de niveluri și debite pe unele râuri din vestul și sud-vestul țării, cu posibilitatea situării nivelurilor în jurul **COTELOR DE ATENȚIE**.

Se vor mai situa peste **COTELE DE ATENȚIE** cursurile inferioare ale Crasnei, Barcăului, Crișului Alb, Begăi Vechi, Timișului și Bârzavei.

**DUNĂRE**

**Debitul la intrarea în ţară** (secţiunea Baziaş) în intervalul 02-03.03.2023 **a fost în creştere, având valoarea de** **7800 m3/s**, peste media multianuală a lunii **martie (5300 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi** **în creștere (8000 m3/s).**

În aval de Porțile de Fier debitele vor fi în general în creștere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 27 mc/s;

-r. Dâmbovița: ac. Văcărești: 10 mc/s;

-CA2: 0 mc/s;

-Der. Mircea Vodă: 1.2 mc/s.

**2.** **Situaţia meteorologică în intervalul 02.03.2023, ora 08.00 –03.03.2023, ora 06.00**

**În ţară** vremea a fost mai caldă decât în mod obișnuit în nord-vest și centru și în general apropiată de regimul termic normal în restul teritoriului. În Banat, Oltenia și cea mai mare parte a Munteniei au fost înnorări persistente și pe arii restrânse a plouat slab, iar în celelalte regiuni cerul a fost variabil spre mai mult senin în prima parte a nopții, apoi nebulozitatea joasă s-a extins și în Crișana, Maramureș, Transilvania, Dobrogea și sudul Moldovei. Vântul a suflat slab și moderat. S-a menținut strat de zăpadă la munte, care la ora 20 măsura, pe platformele stațiilor meteorologice,până la 199 cm în Munții Făgăraș, în nordul Moldovei (până la 17 cm) și pe suprafețe mici în nordul Transilvaniei, estul Maramureșului și în dealurile Crișanei (până la 3...4 cm). Temperaturile maxime s-au încadrat între 1 grad la Câmpulung și 14 grade la Gurahonț și Ștei, iar la ora 06 valorile termice erau cuprinse între -8 grade la Rădăuți și 6 grade la Deva, Sebeș și Alba Iulia. Izolat, în nord-vestul Munteniei la începutul intervalului a fost ceață.

**La Bucureşti** cerul a fost mai mult noros și pentru un interval foarte scurt de timp spre seară în unele cartiere a plouat slab. Vântul a suflat slab și moderat. Valorile termice s-au situat în jurul mediilor multianuale, astfel maxima a fost de 6 grade la Afumați și Filaret și 7 grade la Băneasa, iar la ora 06 se înregistrau 1 grad la stația meteo Băneasa și 3 grade la

Afumați și Filaret.

**3. Prognoza meteorologică în intervalul 03.03.2023, ora 08.00–04.03.2023, ora 8.00**

**În ţară** valorile termice diurne vor fi apropiate de cele specifice perioadei în majoritatea zonelor, local ușor mai ridicate în nord-vest, centru și în zonele deluroase din sud. Cerul va fi mai mult noros și va ploua slab pe arii restrânse în sud, sud-vest și centru, iar în zonele montane aferente vor fi precipitații slabe, mixte. În rest înnorările vor fi temporare. Vântul va sufla slab și moderat, cu ușoare intensificări în a doua parte a intervalului în Carpații Orientali. Temperaturile maxime se vor încadra între 4 și 12 grade, iar cele minime, preponderent negative în jumătatea de nord, vor fi cuprinse între -7 și 4 grade. Dimineața și noaptea pe alocuri în zonele joase se va semnala ceață.

**La Bucureşti** vremea va fi în general închisă, trecător vor fi condiții de ploaie slabă, iar vântul va sufla slab până la moderat. Valorile termice diurne se vor situa în jurul celor specifice perioadei, cu o maximă de 8...9 grade, iar minima nopții, de 3...4 grade, va fi mai ridicată decât în mod normal la această dată.

**4. Buletin nivometeorologic pentru perioada 02.03.2023, ora 20-03.03.2023, ora 20:**

**Evoluția vremii în intervalul 01-02.03.2023**

Vremea a fost mai caldă decât normalul termic al perioadei, cu temperaturi diurne pozitive la altitudini sub 1800 m. Cerul a fost variabil, temporar noros. Vântul a suflat slab și moderat, cu intensificări trecătoare de 40-50 km/h. Local s-a semnalat ceață. Stratul de zăpadă s-a tasat ușor, în medie cu 1-4 cm la majoritatea stațiilor, cu până la 7 cm la Stâna de Vale şi Băişoara. În Munții Apuseni, în zona Munților Bihorului s-au semnalat avalanșe de placă.

**În data de 02.03.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 199 cm la Bâlea-Lac, 144 cm la Vf. Omu, 137 cm la Vf. Țarcu, 59 cm la Cuntu, 35 cm la Parâng, 27 cm la Păltiniș, 26 cm la Sinaia-1500 m;

**Carpaţii Orientali:** 151 cm la Vf. Călimani, 76 cm la Vf. Iezer, 81cm la Ceahlău-Toaca, 61 cm la Vf. Lăcăuți, 55 cm la Bucin, 28 cm la Penteleu;

**Carpaţii Occidentali:** 55 cm la Stâna de Vale, 34 cm la Băișoara, 31 cm la Vf. Vlădeasa, 30 cm la Semenic, 25 cm la Roșia Montană.

**Prognoza vremii în intervalul 02.03.2023, ora 20:00-03.03.2023, ora 20:00:**

Vremea va fi mai caldă decât normalul termic al perioadei, cu temperaturi diurne în general pozitive la altitudini sub 1800 m. Cerul va fi variabil, temporar noros. Izolat și trecător, vor fi condiții de precipitații mixte slabe, ninsori pe creste. Vântul va sufla slab și moderat, cu unele intensificări trecătoare pe creste. Local se va semnala ceață.

**Temperaturi prognozate în intervalul 02.03.2023, ora 20:00-03.03.2023, ora 20:00:**

**Peste 1800 m: temperaturi minime**: -8...-4 grade;

**temperaturi maxime**: -5...0 grade;

**Sub 1800 m: temperaturi minime**: -4....0 grade;

**temperaturi maxime**: 0...5 grade.

**Vânt la peste 2000 m:** intensificări izolate de 30-40 km/h;

**Altitudinea izotermei de 0 grade**: în general între 1400-1800 m, cu cele mai ridicate valori în vestul Carpaților Meridionali.

**Evoluția stratului de zăpadă și a riscului de avalanșă**

**Munții Făgăraș RISC ÎNSEMNAT (3)**

**La peste 1800 m**, la suprafață se găsește un strat instabil de zăpadă recentă, ce depășește pe alocuri 20-30 cm, depus de asemenea peste un strat cu rezistență în general redusă și coeziune slabă între cristale. Acesta are grosimi mai mari pe versanții cu expunere nordică. În interiorul stratului întâlnim cruste mai vechi de gheață, peste care straturile mai puțin rezistente din partea superioară pot aluneca, mai ales sub acțiunea unor factori externi. În zonele de creastă se întâlnesc cornișe, iar în apropiere sunt formate plăci de vânt, cele mai recente pe versanții estici și nordici. Pe văi și în zonele adăpostite sunt depozite însemnate de zăpadă, care depășesc pe alocuri 3 metri. Se mențin condițiile de declanșare a avalanșelor de dimensiuni medii și izolat mari prin dislocarea și alunecarea stratului instabil din partea superioară și ulterior prin angrenarea progresivă a straturilor mai vechi sau prin ruperea plăcilor de vânt, mai ales la supraîncărcări, dar izolat și spontan.

**Sub 1800 m**, la suprafață se află de asemenea un strat de zăpadă recentă care depășește pe alocuri 10-15 cm, mai ales pe versanții nordici, iar la altitudini mai joase, în special pe versanții sudici, zăpada este puternic umezită. Pe fondul temperaturilor diurne ușor pozitive acest strat se va umezi suplimentar în partea sa superioară. În aceste condiții se pot declanșa spontan curgeri și avalanșe de topire de dimensiuni medii, izolat chiar mai mari, în etajul altitudinal 1600-1800 m. Riscul de declanșare a avalanșelor va fi amplificat la supraîncărcări oricât de mici.

**Munții Bucegi RISC ÎNSEMNAT (3)**

**La peste 1800 m** stratul este mediu stabilizat. La suprafață prezintă un strat de zăpadă recentă, cu rezistență scăzută, care depășește pe alocuri 10-15 cm. În zonele de creastă întâlnim cornișe și plăci de vânt de grosimi variabile, iar în zonele adăpostite troiene și depozite ce depășesc pe alocuri 2 metri. În unele zone, în interiorul stratului se regăsesc segmente cu rezistență scăzută, alcătuite din cristale fațetate și de tip cupă. Pe pantele suficient de înclinate se pot declanșa avalanșe de dimensiuni medii și izolat chiar mari, ce

pot angrena și straturile subiacente mai vechi, iar în apropierea crestelor prin ruperea plăcilor de vânt, riscul declanșării fiind amplificat la supraîncărcări ale stratului.

**Sub 1800 m** stratul de zăpadă este umezit, mai ales în zonele mai joase, iar temperaturile diurne pozitive vor umezi și îngreuna suplimentar stratul. Pe anumite pante mai înclinate acest strat mediu stabilizat poate aluneca peste stratul mai vechi, ducând astfel la declanșarea spontană de avalanșe de dimensiuni mici și medii, riscul fiind amplificat la supraîncărcări.

**Munții Parâng - Șureanu RISC ÎNSEMNAT (3)**

**La peste 1800 m** stratul de zăpadă relativ recentă depășește pe alocuri 20-30 cm și este depus peste un strat mai vechi de grosimi variabile, cu rezistență redusă. În apropierea crestelor sunt formate multiple plăci de vânt, pe creste cornișe, iar pe văi și pe pantele adăpostite sunt troiene şi depozite consistente de zăpadă. Stratul mai vechi aflat dedesubt este format din zăpadă întărită, cu cruste intercalate de gheață. Pe pantele suficient de înclinate se pot declanșa avalanșe de dimensiuni medii și izolat mari prin alunecarea stratului cu rezistență scăzută de la suprafață peste straturile mai vechi sau prin ruperea și alunecarea plăcilor de vânt din apropierea crestelor, chiar și la supraîncărcări slabe, dar și în mod spontan.

**La altitudini sub 1800 m**, pe fondul temperaturilor diurne pozitive, stratul de zăpadă se va umezi și îngreuna suplimentar. Vor fi condiţii pentru declanșarea unor avalanșe de dimensiuni medii, mai ales la supraîncărcări ale stratului, dar izolat și în mod spontan.

**Munții Țarcu - Godeanu RISC ÎNSEMNAT (3)**

**La peste 1800 m** stratul instabil de la suprafață depășește pe alocuri 20-25 cm. În zona crestelor se întâlnesc cornișe, pe versanți numeroase plăci de vânt, iar pe văi și în zonele adăpostite troiene şi depozite mai consistente de zăpadă. În profunzime stratul este în general consolidat. Pe pantele suficient de înclinate se pot declanșa avalanșe de dimensiuni medii și izolat mari, prin dislocarea stratului instabil de la suprafață, care poate antrena izolat și din straturile mai vechi, sau prin ruperea și alunecarea plăcilor de vânt din apropierea crestelor. Riscul declanșării va fi amplificat la supraîncărcări, dar va putea apărea izolat și în mod spontan.

**La altitudini sub 1800 m** stratul de zăpadă se va umezi și îngreuna suplimentar pe fondul

temperaturilor diurne pozitive, astfel vor fi condiţii pentru declanșarea unor avalanșe de dimensiuni medii și izolat mari, mai ales la supraîncărcări ale stratului, dar izolat și în mod spontan.

**Munții Rodnei RISC MARE (4)**

**La peste 1800 m** în partea superioară a stratului se regăsesc 30-40 cm de zăpadă cu rezistență scăzută și coeziune slabă între cristale, depuși de asemenea peste un alt strat cu rezistență redusă de grosimi considerabile. Pe văi și în zonele adăpostite sunt troiene şi depozite însemnate, ce depășesc 1-2 m. În zona crestelor sunt formate cornișe și numeroase plăci de vânt. Stratul vechi de zăpadă din profunzime este compactat și întărit. Pe pantele suficient de înclinate și pe văile unde sunt depozite mari de zăpadă se pot declanșa spontan avalanșe de dimensiuni medii și izolat mari prin alunecarea stratului puțin rezistent de la suprafață sau prin ruperea plăcilor de vânt, riscul fiind amplificat chiar și la supraîncărcări mici. Avalanșele pot angrena izolat și straturile subiacente, mai vechi.

**La altitudini sub 1800 m** stratul de zăpadă depus în zilele anterioare este de asemenea consistent, fiind depus peste zăpada mai veche, cu stabilitate și rezistență relativ scăzute. Zăpada se va umezi ca urmare a temperaturilor diurne pozitive și se va îngreuna. Spontan se pot produce avalanșe de dimensiuni medii și izolat mari prin alunecarea stratului superior, ușor umezit și cu rezistență redusă, peste straturile mai dure și mai vechi de la bază. Riscul declanșării avalanșelor va fi amplificat chiar și la supraîncărcări slabe.

**Munții Călimani – Bistriței RISC MARE (4); Munții Ceahlău RISC ÎNSEMNAT (3)**

**La peste 1800 metri**, în partea superioară a stratului, zăpada cu rezistență scăzută depusă recent depășește pe alocuri 50-60 cm în masivele Călimani și Bistriței și 25-30 cm în Ceahlău. Pe văi și în locurile adăpostite s-au format depozite mari de zăpadă, ce depășesc pe alocuri 1-2 m. Acest strat, deși s-a mai tasat ușor, continuă să aibă rezistență scăzută și poate aluneca cu ușurință peste vechiul strat, compact și întărit. Vântul puternic din zilele precedente a creat plăci de vânt consistente, mai ales în apropierea crestelor. Pe pantele suficient de înclinate se pot declanșa spontan avalanșe de dimensiuni medii și mari prin alunecarea stratului puțin stabilizat din partea superioară sau prin ruperea plăcilor de vânt, riscul fiind amplificat chiar și la supraîncărcări mici, în unele cazuri putând antrena chiar și straturile din profunzime. Riscul este mare în masivele Călimani și Bistriței și însemnat în masivul Ceahlău.

**La altitudini mai mici de 1800 de metri**, pe versanții vestici ai Munților Călimani și Bistriței, stratul depășește local 50-60 cm, în special pe văile unde zăpada a fost transportată de vânt de la altitudine. Zăpada este ușor umezită și va continua să se umezească pe fondul temperaturilor diurne pozitive care se vor înregistra. Pe pantele suficient de înclinate vor fi condiții pentru declanșarea spontană a unor avalanșe de dimensiuni medii și izolat chiar mari, mai ales pe văile unde sunt acumulări mai importante, prin alunecarea zăpezii umezite din partea superioare a stratului, riscul fiind mare în masivele Călimani și Bistriței și însemnat în Ceahlău. Riscul va fi amplificat chiar și la supraîncărcări slabe.

**Munții Vlădeasa – Muntele Mare RISC ÎNSEMNAT (3)**

Deși a continuat să scadă, stratul de zăpadă instabilă de la suprafață rămâne însemnat, depășind pe alocuri 30 cm. Acest strat are o coeziune slabă între cristale și cu stratul mai vechi, peste care poate aluneca cu ușurință pe pantele mai înclinate. În zonele mai înalte se regăsesc plăci de vânt de dimensiuni considerabile, iar la altitudini joase zăpada este mai umezită și grea. Pe fondul temperaturilor diurne ușor pozitive stratul se va umezi suplimentar. Pe pantele suficient de înclinate și pe văile adăpostite, unde sunt acumulări mai consistente de zăpadă, se pot declanșa avalanșe de dimensiuni medii prin alunecarea stratului superior peste stratul vechi și relativ compact, sau prin ruperea și alunecarea unor plăci de vânt formate în apropierea crestelor, riscul fiind amplificat la supraîncărcări. Avalanșe de topire de dimensiuni mici și chiar medii pot apărea în mod spontan la altitudini mai joase.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC ÎNSEMNAT (3)** | **RISC ÎNSEMNAT (3)** |
| **MUNȚII BUCEGI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII PARÂNG - ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII ȚARCU - GODEANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII RODNEI** | **RISC MARE (4)** | **RISC ÎNSEMNAT (3)** |
| **MUNȚII CĂLIMANI – BISTRIȚEI** | **RISC MARE (4)** | **RISC ÎNSEMNAT (3)** |
| **MUNȚII CEAHLĂU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.P.M. Harghita** revine cu informații despre bararea pârâului Tolvajos (afluent al pârâului Chirui) cu pământ și argilă din data de 27.02.2023, care a cedat din cauza creșterii debitului cursului de apă ca urmare a precipitațiilor și topirii zăpezii, ducând la antrenarea materialelor în aval pe pâraiele Tolvajos și Chirui. În urma investigațiilor efectuate de G.N.M.-C.J. Harghita și S.G.A. Harghita s-a constatat că barajul a fost executat de angajați ai societății Angyos și Asociații S.R.L. Vlăhița. Rezultatele analizelor probelor de apă recoltate de S.G.A. Harghita au evidențiat valori crescute ale indicatorului MTS (materii totale în suspensie) – 120 mg/l.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Brașov și A.P.M. Brașov** informează că în data de 01.03.2023, la ora 20:34, s-a produs un incendiu pe amplasamentul societății Silnef Metal Casting (topitorie metale neferoase) de pe str. Hălchiului, nr. 18, din municipiul Codlea, în care au ars cca 20 kg de cenușă rezultată de la instalația de filtrare gaze. Incendiul a fost localizat de echipa de intervenție a societății și a fost lichidat în scurt timp de echipajele I.S.U. Brașov sosite la fața locului. Nu au fost înregistrate victime.

**Agenţia Naţională pentru Protecţia Mediului** informează că din rezultatele analizelor efectuate în data de 01.03.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile: MS-2** (municipiul Târgu Mureș), **CJ-4** (municipiul Cluj-Napoca).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare